text: Eliteidrætsklasser gøres lovlige
  10 juni 2013 kl. 09.03
  Den nye folkeskolereform vil gøre eliteidrætsklasser lovlige.
  En lang række kommuner har eliteidrætsklasser. Det gælder blandt andet i Esbjerg, Horsens, Haderslev, Kolding, Tønder og Vejle.
  I 2010 erklærede Statsforvaltningen i Syddanmark eliteidrætsklasserne i Esbjerg for at være i strid med folkeskoleloven, da loven ikke rummer mulighed for, at klasser må have specielle optagelseskrav.
  Siden har eliteidrætsklasserne levet på en dispensation fra Undervisningsministeriet.
  Vestervangskolen i Esbjerg har siden 2005 som den første skole i Danmark tilbudt eliteidrætsklasser. Skolen har idrætsklasser fra 7. til 10. årgang.
  Folkeskoleforliget, der er indgået mellem regeringen, Venstre og Dansk Folkeparti, giver mulighed for, at folkeskoler kan oprette eliteklasser inden for blandt andet idræt og musik.
  Den nye folkeskolereform skal generelt styrke idræt og bevægelse i folkeskolen, og eliteidrætsklasser skal bidrage til talentudvikling af sportsfolk.
  